(ສພຊ) ໃນຕອນເຊົ້າຂອງວັນທີ 5 ກໍລະກົດ 2021 ທ່ານ ນາງ ສູນທອນ ໄຊຍະຈັກ ເລຂາທິການສູນກາງພັກ, ຮອງປະທານສະພາແຫ່ງຊາດ ພ້ອມດ້ວຍຄະນະ ໄດ້ເຄື່ອນໄຫວເຮັດວຽກຢູ່ແຂວງຄຳມ່ວນ ເພື່ອຕິດຕາມ, ຊີ້ນຳການຈັດຕັ້ງເຊື່ອມຊຶມ ແລະ ຜັນຂະຫຍາຍມະຕິກອງປະຊຸມໃຫຍ່ ຄັ້ງທີ XI ຂອງພັກ; ໂດຍການຕ້ອນຮັບຂອງທ່ານ ວັນໄຊ ທອງສະຫວັນ ເລ ຂາພັກແຂວງ, ເຈົ້າແຂວງໆຄຳມ່ວນ ພ້ອມດ້ວຍພະນັກງານການນຳຂັ້ນແຂວງ, ສະພາປະຊາຊົນແຂວງ, ບັນດາພະແນກ ການ ແລະ ພະນັກງານຫລັກແຫລ່ງເຂົ້າຮ່ວມ.
ກອງປະຊຸມ, ໄດ້ຮັບຟັງການລາຍງານຈາກທ່ານເຈົ້າແຂວງກ່ຽວກັບການຈັດຕັ້ງເຊື່ອມຊຶມຜັນຂະຫຍາຍມະຕິກອງປະຊຸມໃຫຍ່ ຄັ້ງທີ XI ຂອງພັກ, ແຜນພັດທະນາເສດຖະກິດ-ສັງຄົມ ແລະ ທິດທາງໃນຕໍ່ໜ້າ; ນອກນັ້ນ, ຍັງໄດ້ຮັບຟັງລາຍງານສະພາບການປ້ອງກັນ, ຄວບຄຸມ ແລະ ສະກັດກັ້ນການແຜ່ລະບາດຂອງພະຍາດໂຄວິດ-19 ຂອງແຂວງ; ຜົນສຳເລັດກອງປະຊຸມຄັ້ງປະຖົມມະລືກ ຂອງ ສພຂ ຊຸດທີ II; ການປະກາດການຈັດຕັ້ງຂອງຄະນະສະມາຊິກສະພາແຫ່ງຊາດ ປະຈຳເຂດເລືອກຕັ້ງ.
ໃນຕອນບ່າຍຂອງວັນດຽວກັນ, ທ່ານຮອງປະທານສະພາແຫ່ງຊາດ ພ້ອມດ້ວຍຄະນະ ຍັງໄດ້ເດີນທາງໄປຢ້ຽມຢາມພື້ນຖານການຜະລິດຢູ່ສວນປູກໝາກມ່ວງຂອງບໍລິສັດ ເຮີໜານຊາງຈິວ ເຕັກນິກ ກະສິກຳ ຈຳກັດຜູ້ດຽວ ແລະ ຢ້ຽມຢາມບໍລິສັດຫວຽດ-ລາວ ວີລາໂກ້ຈຳກັດຜູ້ດຽວ ຢູ່ເມືອງເຊບັ້ງໄຟ.
ແຫຼ່ງຂ່າວທີ່ມາ: ສະພາແຫ່ງຊາດ